নাটালি পৰ্টমেন

নাটালি হাৰ্ছলাগ (জন্ম ৯ জুন, ১৯৮১), পেছাদাৰীভাৱে নাটালি পৰ্টমেন নামেৰে পৰিচিত, এগৰাকী অভিনেত্ৰী, চলচ্চিত্ৰ প্ৰযোজক আৰু পৰিচালক যাৰ ইজৰাইলী আৰু আমেৰিকান উভয় নাগৰিকত্ব আছে। তেওঁ কিশোৰ অৱস্থাৰপৰাই এক বিশাল পৰিসৰৰ অভিনয় জীৱনৰ সূচনা কৰিছিল আৰু বিভিন্ন ব্লকবাষ্টাৰ তথা স্বতন্ত্ৰ চলচ্চিত্ৰত অভিনয় কৰিছে। তেওঁ এটা একাডেমী বঁটা, এটা বাফটা বঁটা আৰু দুটাকৈ গোল্ডেন গ্ল’ব বঁটাকে ধৰি বহুতো সন্মান লাভ কৰিছে।

পৰ্টমেনৰ জন্ম জেৰুজালেমত হৈছিল আৰু নিউয়ৰ্কৰ লং আইলেণ্ডত ডাঙৰ-দীঘল হৈছিল। তাত তেওঁ বাৰ বছৰ বয়সতে লিঅ’ন: দ্য প্ৰফেচনেল (১৯৯৪) নামৰ চলচ্চিত্ৰখনত এগৰাকী কিশোৰীৰ চৰিত্ৰত অভিনয় কৰি নিজৰ অভিনয় জীৱন আৰম্ভ কৰিছিল। হাইস্কুলত পঢ়ি থাকোঁতে তেওঁ দ্য ডায়েৰী অৱ এন ফ্ৰেংক (১৯৯৭) নামৰ নাটকখনৰ জৰিয়তে ব্ৰডৱেত আত্মপ্ৰকাশ কৰে আৰু ষ্টাৰ ৱাৰ্ছ: এপিচ’ড ১ – দ্য ফেণ্টম মিনেচ (১৯৯৯) বোলছবিখনত পাডমে এমিডালাৰ চৰিত্ৰত অভিনয় কৰি আন্তঃৰাষ্ট্ৰীয় স্বীকৃতি লাভ কৰে। ১৯৯৯ চনৰপৰা ২০০৩ চনলৈকে পৰ্টমেনে হাৰ্ভাৰ্ড বিশ্ববিদ্যালয়ত অধ্যয়ন কৰি মনোবিজ্ঞানত স্নাতক ডিগ্ৰী লাভ কৰে। এই সময়ছোৱাত তেওঁ অভিনয়ৰ কাম কমকৈ কৰিছিল যদিও ষ্টাৰ ৱাৰ্ছ প্ৰিকুৱেল ত্ৰিলজী (২০০২ আৰু ২০০৫) ত কাম অব্যাহত ৰাখিছিল আৰু ২০০১ চনত দ্য পাব্লিক থিয়েটাৰত এণ্টন চেখভৰ দ্য ছিগিলৰ পুনৰুজ্জীৱিত সংস্কৰণত অভিনয় কৰিছিল।

২০০৪ চনত তেওঁৰ কেৰিয়াৰে অধিক গতি লাভ কৰে যেতিয়া তেওঁ ক্লজাৰ বোলছবিৰ বাবে গোল্ডেন গ্ল’ব বঁটা লাভ কৰে আৰু শ্ৰেষ্ঠ সহ অভিনেত্ৰীৰ একাডেমী বঁটাৰ বাবে মনোনয়ন লাভ কৰে। ইয়াৰ পিছত তেওঁ ভি ফৰ ভেণ্ডাটা (২০০৫) ত ইভি হেমণ্ড, দ্য আদাৰ বোলেয়িন গাৰ্ল (২০০৮) ত এন বোলেয়িন আৰু ব্লেক স্বান (২০১০) ত এগৰাকী মানসিক সংঘাতত ভোগা বেলিৰিনাৰ চৰিত্ৰত অভিনয় কৰে। ব্লেক স্বানৰ বাবে তেওঁ শ্ৰেষ্ঠ অভিনেত্ৰীৰ একাডেমী বঁটা লাভ কৰিবলৈ সক্ষম হয়। পৰৱৰ্তী বছৰবোৰত পৰ্টমেনে ৰোমাণ্টিক কমেডী নো ষ্ট্ৰিংছ এটাচড (২০১১) আৰু জেকি (২০১৬) ত জেকুলিন কেনেডীৰ চৰিত্ৰত অভিনয় কৰে, যিখনৰ বাবে তেওঁ তৃতীয়বাৰৰ বাবে একাডেমী বঁটাৰ মনোনয়ন লাভ কৰে। তেওঁ মাৰ্ভেল চিনেমেটিক ইউনিভাৰ্ছৰো এগৰাকী বিশিষ্ট মুখ হৈ পৰে আৰু থৰ (২০১১), থৰ: দ্য ডাৰ্ক ৱৰ্ল্ড (২০১৩) আৰু থৰ: লাভ এণ্ড থাণ্ডাৰ (২০২২) বোলছবিসমূহত জেন ফষ্টাৰৰ চৰিত্ৰত অভিনয় কৰে। এই ছবিসমূহে তেওঁক বিশ্বৰ সৰ্বাধিক উপাৰ্জনকাৰী অভিনেত্ৰীসকলৰ এগৰাকী হিচাপে প্ৰতিষ্ঠা কৰে।

পৰ্টমেনে চুটি ছবি ইভ (২০০৮) আৰু জীৱনীমূলক ড্ৰামা এ টেল অৱ লাভ এণ্ড ডাৰ্কনেচ (২০১৫) পৰিচালনা কৰিছে, য’ত তেওঁ নিজেও অভিনয় কৰিছিল। ২০২১ চনত তেওঁ মাউণ্টেন-এ নামৰ এটা প্ৰযোজনা সংস্থাৰ সহ-প্ৰতিষ্ঠা কৰে, যাৰ অধীনত তেওঁ মে ডিচেম্বৰ (২০২৩) বোলছবি আৰু লেডী ইন দ্য লেক (২০২৪) নামৰ ধাৰাবাহিকখন প্ৰযোজনা কৰিছিল। পৰ্টমেন মহিলাৰ অধিকাৰ, পৰিৱেশসংক্ৰান্তীয় সমস্যা আৰু পশু কল্যাণকে ধৰি বিভিন্ন সামাজিক কাৰ্যৰ এগৰাকী অধিবক্তা। তেওঁ হিউমেন ৰাইটচ ফাউণ্ডেশ্যন আৰু জেন গুডাল ইনষ্টিটিউটৰ দৰে সংস্থাসমূহক সমৰ্থন আগবঢ়াই আহিছে।

প্ৰাৰম্ভিক জীৱন

নাটালি হাৰ্ছলাগ ১৯৮১ চনৰ ৯ জুনত জেৰুজালেমৰ মাউণ্ট স্কোপাছৰ হাডাচা মেডিকেল চেণ্টাৰত এক ইহুদী পৰিয়ালত জন্মগ্ৰহণ কৰিছিল। তেওঁ ওহিঅ’ত জন্মগ্ৰহণ কৰা শিল্পী শ্বেলী ষ্টিভেন্স আৰু ইজৰাইলত জন্মগ্ৰহণ কৰা স্ত্ৰীৰোগ বিশেষজ্ঞ এভনাৰ হাৰ্ছলাগৰ একমাত্ৰ সন্তান। পৰ্টমেন ইজৰাইল আৰু আমেৰিকা যুক্তৰাষ্ট্ৰৰ দ্বৈত নাগৰিক।

পৰ্টমেনৰ ৩ বছৰ বয়সত তেওঁৰ পৰিয়াল আমেৰিকা যুক্তৰাষ্ট্ৰলৈ প্ৰব্ৰজন কৰে। প্ৰথমে তেওঁলোকে ৱাশ্বিংটন ডি.চি.ত বাস কৰিছিল, কিন্তু ১৯৮৮ চনত কানেকটিকাটলৈ স্থানান্তৰিত হয় আৰু তাৰ পিছত লং আইলেণ্ডৰ চায়েচেটত থিতাপি লয়। ৱাশ্বিংটনত থাকোঁতে পৰ্টমেনে মেৰিলেণ্ডৰ ৰকভিলত থকা চাৰ্লছ ই. স্মিথ জিউইছ ডে স্কুলত অধ্যয়ন কৰিছিল। তেওঁৰ মাতৃভাষা হিব্ৰু। লং আইলেণ্ডত থাকোঁতে তেওঁ ছলোমন শ্বেখটাৰ ডে স্কুল অৱ নাছাউ কাউণ্টি নামৰ এখন ইহুদী প্ৰাথমিক বিদ্যালয়ত পঢ়িছিল।

বিজ্ঞাপন আৰু সমৰ্থন

অভিনয় জীৱনৰ উপৰি পৰ্টমেন দীৰ্ঘদিন ধৰি ডিঅ’ৰৰ এম্বেছাদৰ হৈ আছে। তেওঁ ২০১০ চনত ব্ৰেণ্ডটোৰ সৈতে চুক্তিবদ্ধ হৈছিল আৰু কেইবাটাও বিজ্ঞাপন অভিযানত অভিনয় কৰিছে। ২০১১ চনৰ মাৰ্চ মাহত পৰ্টমেনে জেৰুজালেমৰ হাডাচা মেডিকেল চেণ্টাৰৰ বাবে এটা পুঁজি সংগ্ৰহ অভিযানৰ স্বেচ্ছামূলক প্ৰচাৰ আৰম্ভ কৰে। এই অভিযানৰ লক্ষ্য আছিল চিকিৎসালয়খনৰেইন কেৰেম চৌহদত নিৰ্মাণ কৰা এটা নতুন চিকিৎসালয় টাৱাৰ চাৰাহ ৱেটচমেন ডেভিদছন টাৱাৰৰ বাবে ধন সংগ্ৰহ কৰা, যিটো ২০১২ চনত মুকলি কৰা হৈছিল। এই অভিযান আছিল চিকিৎসালয়খনৰ স্বত্বাধিকাৰী হাডাচা উইমেনছ জাইনিষ্ট অৰ্গেনাইজেশ্যন অৱ আমেৰিকাৰ সৈতে এক যুটীয়া প্ৰচেষ্টা। পৰ্টমেন কেথেৰিন ডিঅ’ৰৰদ্বাৰা অনুপ্ৰাণিত কোম্পানীটোৰ অন্যতম সুগন্ধি দ্ৰব্য 'মিছ ডিঅ’ৰ'ৰ মুখপাত্ৰ। তেওঁ সুগন্ধিটোৰ বাবে প্ৰচাৰমূলক ভিডিঅ’ত অভিনয় কৰিছে আৰু ২০২১ চনত ইয়াৰ নতুন সংস্কৰণ 'ৰোজ এন ৰোজেছ'ৰ প্ৰচাৰ কৰিছিল।

২০২০ চনৰ জুলাই মাহত তেওঁ এনডব্লিউএছএল ছকাৰ দল 'এঞ্জেল চিটি এফচি'ৰ সৃষ্টিৰ অন্যতম নেতৃস্থানীয় ব্যক্তি হৈ পৰে আৰু দলটোৰ অন্যতম স্বত্বাধিকাৰীও হয়।

টোকা

তথ্যসূত্ৰ

বাহ্যিক সংযোগ

শ্ৰেণী:ইজৰাইলৰ ব্যক্তি
শ্ৰেণী:অভিনেত্ৰী
শ্ৰেণী:আমেৰিকান অভিনয় শিল্পী